מספר פנימי: 2021045

הכנסת העשרים

**יוזמים: חברי הכנסת** **בצלאל סמוטריץ'**  
 **אמיר אוחנה**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4838/20

הצעת חוק שירות המדינה (מינויים) (תיקון – מינוי משנה למנהל הכללי), התשע"ח–2017

|  |  |  |
| --- | --- | --- |
| תיקון סעיף 12 | 1. | בחוק חוק שירות המדינה (מינויים), התשי"ט–1959[[1]](#footnote-2), בסעיף 12, האמור בו יסומן "(א)", ואחריו יבוא: |
|  |  | "(ב) המנהל הכללי שמונה כאמור בסעיף קטן (א) ימנה משנה למנהל הכללי, ועל המינוי לא תחול חובת המכרז לפי סעיף 19." |

דברי הסבר

בחודש דצמבר 2016 החליטה הממשלה על הקמת צוות שרים לבחינת ההליכים לבחירת מועמדים למשרות בכירות בשירות המדינה, לרבות לנושא תפקודן של ועדות האיתור, הצורך בהן ומציאת מנגנון חלופי לאיתור מועמדים ולדרכי מינוים (החלטת הממשלה מס' 2150 מיום 11.12.2016).

הרקע להחלטה זו היתה נעוצה בקשיים מהותיים בהליכי איוש משרות בכירות בשירות המדינה. במסגרת דיוני צוות השרים הוצפו במיוחד הקשיים הכרוכים בתהליכי איתור מועמדים למשרות בכירות באמצעות ועדות איתור, ואף באמצעות מכרזים. ממסקנות הצוות עלה כי כתוצאה מהקשיים האמורים נפגעת היכולת לגייס לשירות הציבורי כוח אדם איכותי ונגרם נזק שוטף לתפקוד השירות הציבורי. כך למשל, התמשכות הליכי האיתור והסרבול בבדיקה הראשונית של עמידת המועמדים בדרישות כשירות וניסיון לתפקיד, מרתיעים מועמדים מתאימים ומונעת מהם מלהתמודד.

בהתאם לכך, החליט צוות השרים לקדם מספר שינויים מבניים שיביאו לצמצום משך הליך האיתור ויאפשרו מינוי מועמדים מקצועיים ומתאימים לשירות המדינה. אחד השינויים עליהם הוחלט הוא מינוי במשרת אמון לתפקיד משנה למנהל הכללי במשרדי הממשלה, כדי לאפשר לשרי הממשלה למנות איש מקצוע מטעמם לשם מימוש מדיניותם במשרד.

בהתאם לסעיף 21 לחוק שירות המדינה (מינויים), התשי"ט–1959 (להלן – החוק), לשם קביעת פטור ממכרז למינוי משרה או סוג של משרות נדרשת המלצת ועדת השירות. בכדי לגבש את המלצתה ולקבוע כללים וקריטריונים למימוש החלטת צוות השרים, הקים נציב שירות המדינה ועדת משנה בוועדת שירות המדינה (לפי סעיף 7(ב) לחוק) שדנה בנושא וגיבשה המלצות פה אחד. בחודש אוגוסט 2017, לאחר שוועדת המשנה אישרה את נוסח ההחלטה, הגיעה ההחלטה למליאת ועדת השירות לאישור לקראת הבאתה לאישור הממשלה. ואולם, כתוצאה מלחצים פוליטיים ואחרים, נסוגה ועדת השירות מהחלטת ועדת המשנה והורידה מסדר יומה את ההחלטה. ואולם, בסופו של דבר, החליטה הממשלה לאפשר מינוי של משנה למנהל הכללי.

הצעת חוק זו נועדה לעגן את החלטת הממשלה האמורה במטרה להסדיר את הנושא כפי שמוסדר הליך מינויו של המנהל הכללי בחקיקה ראשית. מינוי משנה למנהל הכללי במשרדי הממשלה כמשרת אמון נדרש על פי עמדת צוות השרים שמינתה הממשלה, לשם ייעול עבודת הממשלה והרחבת מוטת הניהול של השר במשרדו לשם מימוש מדיניותו.

בהתאם לכך, הצעה זו תאפשר למנהל הכללי במשרד ממשלתי, לאחר שמינויו אושר על ידי הממשלה בפטור ממכרז כקבוע בחוק, למנות משנה, גם כן בפטור ממכרז.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ג בכסלו התשע"ח – 11.12.17

1. ס"ח התשי"ט, עמ' 86. [↑](#footnote-ref-2)